צה"ל פרסם היום (שני) את ממצאי התחקיר שערך בעקבות ירי טיל הנ"ט על האוטובוס בעוטף עזה בחודש שעבר, שפצע חייל באורח קשה בחודש שעבר. לפי הודעת דובר צה"ל, התחקיר גילה "פערים מבצעיים בהתנהלות הכוחות", ובעקבותיו הוחלט לרשום הערה פיקודית למפקד החטיבה הצפונית בעזה, למפקד הגדוד הגזרתי ולשני מפקדי פלוגות.
לפי הפרסום "בהארץ" למחרת התקרית, שהתרחשה ב-12 בנובמבר באתר "חץ שחור", החיילים הגיעו למקום כדי לתגבר את הכוחות באזור הרצועה, אף שהיו במהלך קורס. בכניסה לאתר הוצב מחסום של משטרה צבאית מפני שלצה"ל היתה התרעה על ירי לאזור, אך החיילים החליטו לעקוף אותו באישור המפקדים ומסרו פרטים שקריים כשטענו שיש להם את אישורי הכניסה המתאימים. כמה דקות לאחר ירידת החיילים, נורה הטיל שהשמיד את האוטובוס.
התחקיר התבצע באוגדת עזה, בזרוע היבשה ובפיקוד הדרום, והוצג לרמטכ"ל גדי איזנקוט. מהצבא נמסר כי "לקחי האירוע הופקו וייושמו. בעקבות התחקיר, אוגדת עזה גיבשה תוכנית מעודכנת לבידוד מרחב האוגדה בחירום שתתורגל באופן מלא בשבועות הקרובים".
חמאס הפיץ סרטון לאחר התקרית שבו נראית הפגיעה באוטובוס. בתיעוד נראה היטב כיצד נהג האוטובוס נכנס לאזור שאין בינו לבין הגבול שום מחסה, כך שהוא חשוף לחלוטין לפגיעה ישירה של הטיל. מסביב נראים כמה כלי רכב קטנים יותר, מרביתם כנראה צבאיים, ולצדם חיילים.
ירי הנ"ט היה התקרית הראשונה באותו ערב, ואחריו החל ירי רקטות מסיבי לעבר יישובי הדרום. מערכת כיפת ברזל יירטה עשרות מהרקטות וחיל האוויר תקף בתגובה "מטרות טרור לאורך רצועת עזה", וכן את אולפני ערוץ אל-אקצא המזוהה עם חמאס.